钦定古今图书集成/明伦汇编/氏族典/第027卷 > 《廖用贤尚友录》 > 熊浃
## 钦定古今图书集成/明伦汇编/氏族典/第027卷 > 《廖用贤尚友录》 > 熊浃

按《明外史熊浃传》：“浃字悦之，南昌人。正德九年进士。
授礼科给事中。宁王宸濠将为变，浃早发之，出核松
潘边饷。世宗践阼，廷议追崇礼，未定，浃驰疏言尊崇
兴献王为帝，妃为皇太后。疏至，会兴王及妃已称为
帝后，下之礼官。嘉靖初，由右给事中出为河南参议，
外艰归。六年服阕，召修《明伦大典》，超擢右佥都御史”，
协理院事。明年四月迁大理寺卿，俄迁右副都御史。
《大典》成，转左。八年二月遂擢右都御史，掌院事。坐妄
出人罪，褫职，家居十年。至帝幸承天，与近臣论旧人，
乃召为南京礼部尚书。改兵部，参赞机务。二十一年
召为兵部尚书，掌都察院事。居三年，为吏部尚书。帝
笃信左道，浃疏论其妄。帝大怒，欲罪之，以前议礼故
不遽斥。二十六年满，加太子太保。坐事夺俸者再，浃
知帝意终不释，遂称病乞休。帝大怒，褫职为民。又十
年卒。隆庆初，复官，予祭葬，谥恭肃。